钦定古今图书集成/理学汇编/学行典/第209卷 > 邵允宜
## 钦定古今图书集成/理学汇编/学行典/第209卷 > 邵允宜

按《富阳县志》：“邵允宜，字仙谷，性纯孝，甫离提抱，即能
循古孝子礼，扇枕温衾，父母异之。髫龄失恃，事继母
如母，遇鲜果进母啖乃敢尝。父五泉乡进士，仕华亭
云和，教允宜综理家事，课臧获，勤耕织，赖以克济。及
父归田，家居二十年，念亲耄，咫尺不离，酷暑严寒，潜
侍亲床侧，候亲熟寐乃休，亲謦咳，又在旁问安。服父”
丧，年已六十有五，苫块不御酒肉三年几骨立。子二，
长起元早卒。允宜教孙尤笃，以孝友读书传家为法。
其急人之难，焚券契，完人夫妇，祲岁开廪赈饥，村落
全活，不至为乱。皆曰：“赖有孝子到今。”人犹思之。